Α.Ο. Απόλλων Λάρισας

Ιστορία

Ιδρύθηκε το 1930 από φοιτητές της "Αβερώφειου Γεωργικής Σχολής" της Λάρισας σε έναν αγροτικό συνοικισμό της πόλης, την Φιλιππούπολη και το πρώτο του όνομα ήταν «Δήμητρα». Μ'αυτό το όνομα το 1930-31 και 1931-32 συμμετείχε στον όμιλο Λάρισας των πρώτων πρωταθλημάτων της Ε.Π.Σ. Θεσσαλίας. Μεταπολεμικά ο Απόλλωνας συμμετείχε στο πρωτάθλημα Λαρίσης του 1945-46 όπου κατέλαβε την 5η και τελευταία θέση και αδρανοποιήθηκε την επόμενη περίοδο που αν και συμμετειχε στην κλήρωση, δεν αγωνίστηκε στη Β΄ κατηγορία της ΕΠΣΘ. Επανενεργοποιήθηκε την περίοδο 1951-52 , αναγνωρίστηκε από την ΕΠΟ και πήρε μέρος στη 2η κατηγορία του ομίλου Λάρισας του πρωταθλήματος της ΕΠΣΘ με αντιπάλους τους Αχιλλέα Φαρσάλων, Κίσσαβο Συκουρίου και Παναγροτικό Νίκαιας. 
Ήταν ένα από τα ιδρυτικά σωματεία της Ε.Π.Σ. Λάρισας το 1960. και συμμετείχε στο πρώτο της πρωτάθλημα το 1960-61. Το 1964 καταφέρνει και εξασφαλίζει τη συμμετοχή στο πρωτάθλημα Β' Εθνικής 1964-65. Συγχρόνως γίνονται οι διεργασίες για τη συγχώνευση των 8 τότε ομάδων της πόλης της Λάρισας και τη δημιουργία της Α.Ε.Λ. και ο Απόλλωνας αρχικά συμφωνεί. Θα μετονομαζόταν ξανά σε "Δήμητρα Λάρισας" και θα ηταν η "β ομάδα κρούσης". Τελικά η συμφωνία χαλάει, στη συγχώνευση συμμετέχουν οι υπόλοιπες 7 ομάδες κι ο Απόλλωνας συνεχίζει την ανεξάρτητη πορεία του και συμμετέχει για πρώτη φορά στη Β΄ Εθνική. Η πορεία του ομως ήταν πολύ κακή, καθώς τερμάτισε τελευταίος με μόλις 3 βαθμούς από ισάριθμες ισοπαλίες, ενώ υπέστη και 27 ήττες. Συνολικά πέτυχε σε 30 ματς 13 γκολ, ενώ δέχτηκε 101.
Ακολούθησαν αρκετά χρόνια "ξηρασίας" στο τοπικό πρωτάθλημα Λάρισας.Το 1972 ,1974 και 1975 αποτυγχάνει να ανέβει στη Β' Εθνική μέσω του Ειδικού πρωταθλήματος. Το 1979-80 και το 1981-82 θα αγωνιστεί τελικά στη Γ΄ Εθνική και θα συνεχίσει στη νεοιδρυθείσα Δ' Εθνική από το 1982. Στα τελη της δεκαετίας του 1980 και κυρίως στις αρχές και στα μέσα της δεκαετίας του 1990 η ομάδα έκανε εξαιρετική πορεία στην Γ΄ Εθνική αποδίδοντας πολύ καλό ποδόσφαιρο. 
Το 1998 υποβιβάστηκε στη Δ΄ Εθνική και στη συγκεκριμένη κατηγορία αγωνίστηκε μέχρι το 2010-11 με εξαίρεση το 2004-05 όπου αγωνίστηκε ξανά στη Γ΄ Εθνική. Το 2011 επέστρεψε μετα από 30 χρόνια στο πρωτάθλημα της ΕΠΣΛ. Συνολικά έχει 11 συμμετοχες στη Γ΄ Εθνική και σε 302 αγώνες έχει μαζέψει 404 βαθμούς από 107 νίκες, 83 ισοπαλίες και 112 ήττες με γκολ 344-361. Είναι, επίσης, μια από τις ομάδες με τις περισσότερες συμμετοχές στη Δ΄ Εθνική, συνολικά 20. 
Στο κύπελλο η μεγαλύτερη διάκριση του ήταν τη σεζόν 1997-98 όταν έφτασε μέχρι τα προημιτελικά όπου και αποκλείστηκε από τον Ηρακλή.
Την περίοδο 2015-16 ο Απόλλων κατέκτησε το πρωτάθλημα της Α ΕΠΣΛ και την πρώτη θέση στον 5ο όμιλο του Πρωταθλήματος Πρωταθλητριών ΕΠΣ, κερδίζοντας έτσι την άνοδο για τη Γ΄ Εθνική.
Την περίοδο 2016-17 ο Απόλλων αγωνίστηκε στην Γ' Εθνική και κατέκτησε την πρώτη θέση στον 2ο όμιλο, κερδίζοντας έτσι για δεύτερη φορά στην ιστορία του την άνοδο στη Β΄ Εθνική.

Σημαντικοί ποδοσφαιριστές

Ο Απόλλων Λάρισας έχει αναδείξει πολλούς αξιόλογους και σε ορισμένες περιπτώσεις μεγάλους ποδοσφαιριστές, όπως ο Νίκος Πατσιαβούρας, ο Κώστας Κολομητρούσης, ο Βάιος Αθανασίου, ο Νίκος Μιχόπουλος, ο Παύλος Αδάμος, ο Στέλιος Χασιώτης, ο Τάσος Κυριάκος και ο Τάσος Βενέτης. Σε αυτό συμβάλλει και το γεγονός ότι ο σύλλογος έχει ιδιόκτητες αθλητικές εγκαταστάσεις στη Φιλιππούπολη όπου βρίσκεται και η έδρα της ομάδας 77 χρόνια τώρα χωρητικότητας 5000 περίπου θεατών.